Nyheden gik sin gang i flere medier - også her på DR, hvor vi bragte en artikel med overskriften: "Flest ædru studerende dropper ud". Men det er desværre bare ikke hele sandheden.

- Rapporten konkluderer ikke noget om, at meget alkoholforbrug eller lidt alkoholforbrug er en årsag til frafald, lyder det fra Kristian Karlson, der er ekspert i statistik og har gennemlæst rapporten for Detektor.

Læs også : Faktatjek: Løkke bryster sig med forkert fakta om beskæftigelse

Ikke en direkte årsag

Undersøgelsen kan ikke bevise, at alkohol skulle være en direkte årsag til, at de studerende falder fra eller ej. Faktisk skriver forskerne i rapporten:

"Dette fund bør ikke tages for bogstaveligt. Det er næppe det manglende eller overdrevne indtag af alkohol som sådan, der har betydning for, om de studerende falder fra".

Bjarke Hartkopf, der står bag rapporten, bekræfter, at rapporten ikke kan bevise, at alkohol skulle være en årsag til frafald. Han mener, at man ikke kan skrive, som Politiken har gjort:

- Det er helt klart en stramning. Vi konkluderer jo netop ikke, at det er en effekt af alkohol på frafald, siger Bjarke Hartkopf.

- Det betyder ikke, at der ikke kan være noget om det. Der kan godt være en indirekte effekt af, at man drikker øllen, og så har nemmere ved at indgå i sociale sammenhænge. Men det er ikke noget, vi kan sige med sikkerhed på baggrund af vores analyse.

Forskerne har nemlig slet ikke undersøgt, om alkohol er en direkte årsag til frafald. Ifølge Bjarke Hartkopf kan det ligeså godt være andre forhold, der gør, at de studerende falder fra.

- Det kan være, at de er religiøse. Det kan også være andre personlige årsager, hvis de er sportsudøvere eller b-mennesker, eller hvad det nu kan være, siger Bjarke Hartkopf.

Et spørgsmål for forskerne

Politikens uddannelsesredaktør, Poul Aarøe Pedersen, beklager, at de ikke bragte et forbehold om den manglende årsagssammenhæng i artiklen. Han forklarer dog, at Bjarke Hartkopf har godkendt historien og alle citater til artiklen.

- Vi har læst rapporten, og vi har talt med forskeren bag. De har så åbenbart fået kolde fødder, eller hvad ved jeg, siger Poul Aarøe Pedersen.

Politiken har bragt en præcisering af artiklen efter at have været i kontakt med Detektor. Men Poul Aarøe Pedersen fastholder, at det ikke er Politiken, der har begået den egentlige fejl.

- Vi er nået dertil, hvor det ikke længere er et spørgsmål for journalisterne, men et spørgsmål for forskerne, siger Poul Aarøe Pedersen.

Selvom rapporten ikke kan konkludere, at frafald skulle være en effekt af alkohol, mener Bjarke Hartkopf alligevel, at det er vigtigt at komme ud med sammenhængen.

- Vi har valgt at gå ud med det her fund omkring alkohol både i analysen og i vores pressemeddelelse, fordi vi sådan ses synes, at det er vigtig viden, siger Bjarke Hartkopf.